हर व्यक्ति को 'जय श्री राम' बोलने के लिए बाध्य करने की कोशिश कर रही है बीजेपी: ममता बनर्जी  
ममता बनर्जी का बीजेपी पर निशाना
'सभी को जय श्री राम' बोलने के लिए बाध्य कर रही बीजेपी'
उन्होंने पीएम मोदी पर भी निशाना साधा
ममता बनर्जी (Mamata Banerjee) ने कहा, "मैं आपका नारा क्यों बोलूं? मैं सड़े हुए मोदी या सड़ी हुई भाजपा का नाम नहीं जपूंगी. वे बंगाल की संस्कृति को खत्म करने की कोशिश कर रही हैं." सोशल मीडिया में एक वीडियो सामने आया है, जिसमें दिखाया गया है कि ममता पश्चिम मिदनापुर जिले में एक जगह पर अपनी कार रोकती हैं और उनके काफिले के गुजरते वक्त 'जय श्री राम' के नारे लगा रहे कुछ लोगों को खदेड़ देती हैं. प्रधानमंत्री नरेंद्र मोदी ने सोमवार को राज्य में चुनावी रैलियों में कहा कि बंगाल में लोगों को 'जय श्री राम' नहीं बोलने दिया जा रहा. उन्होंने कहा कि यहां सार्वजनिक स्थानों पर 'जय श्री राम' बोलना अपराध समझा जाने लगा है.  

रैलियों में ममता बनर्जी (Mamata Banerjee) ने कहा कि किसी एक व्यक्ति का नाम जपना बंगाल के लोगों की संस्कृति नहीं है. उन्होंने कहा, "जब हम दुर्गा पूजा करते हैं तो हम जय मां दुर्गा कहते हैं. जब हम काली पूजा करते हैं तो हम 'जय मां काली' कहते हैं, लेकिन हम भाजपा की तरह हमेशा एक ही नारा नहीं देते हैं." अयोध्या में राम मंदिर निर्माण के भाजपा के वादे पर निशाना साधते हुए ममता ने कहा कि उन्होंने राज्य में दक्षिणेश्वर, तारापीठ और कंकालीतला में काली मंदिरों का पुनरोद्धार कराया, लेकिन "भाजपा पांच वर्षों में एक राम मंदिर नहीं बनवा सकी, फिर भी वे 'जय श्री राम' के नारे लगाते फिरते हैं."


(इनपुट भाषा से)